Τσεπέλοβο Ιωαννίνων

Το **Τσεπέλοβο** είναι το μεγαλύτερο χωριό σε πληθυσμό της περιοχής του Ζαγορίου και έδρα του πρώην Δήμου Τύμφης. Απέχει 51 χιλιόμετρα από την πρωτεύουσα του Νομού, τα Ιωάννινα.

## Παραδοσιακή αρχιτεκτονική
Η παραδοσιακή πετρόκτιστη αρχιτεκτονική είναι παρούσα σε όλες τις κατοικίες, στα μονοπάτια και στις εκκλησίες του χωριού. Ξεχωρίζουν το πολιτιστικό κέντρο της «Εστίας», ο Ιερός Ναός του Αγίου Νικολάου που χτίστηκε το 18ο αιώνα σαν τρίκλιτη βασιλική με τρούλο και αγιογραφήθηκε το 1786 από τους δεξιοτέχνες αγιογράφους από το Καπέσοβο, οι Ναοί Κοιμήσεως της Θεοτόκου, Κάτω Παναγιάς και διάφορα αρχοντικά ιστορικών οικογενειών του χωριού. Στο Τσεπέλοβο διατηρείται η περισπούδαστη παλαιά "γέφυρα του Κοκκόρη" που αποτελεί χαρακτηριστικό δείγμα της ζαγορίτικης γεφυροποιίας.

## Ιστορική αναδρομή

Το Τσεπέλοβο υπήρξε το διοικητικό κέντρο του Ζαγορίου από τον 18ο αιώνα και ήκμασε εμπορικά κατά τα οθωμανικά χρόνια ιδιαίτερα λόγω του εμπορίου  ξυλείας. Το 1700 λειτούργησε το πρώτο σχολείο του χωριού. Στο χωριό κατέφυγαν πριν την πτώση του Αλή Πασά και το ξέσπασμα της Επανάστασης (1820) ο Γιαννιώτης ποιητής Ιωάννης Βηλαράς και ο δάσκαλος του Γένους Αθανάσιος Ψαλίδας και συγκρότησαν κεντρική επαναστατική οργάνωση που ανέλαβε την καθοδήγηση του Αγώνα κατά την πρώτη του φάση. Ο Α. Ψαλίδας, μάλιστα δίδαξε για μικρό χρονικό διάστημα στο σχολείο του χωριού.

Στις 7-8 Οκτωβρίου του 1943, στο Τσεπέλοβο πραγματοποιήθηκε εμφύλια μάχη ανάμεσα στις αντιστασιακές οργανώσεις του ΕΛΑΣ και του ΕΔΕΣ.

## Αξιοθέατα
Ο ναός του Αγίου Νικολάου του 18ου αιώνα κοντά στην κεντρική πλατεία του οικισμού. 

Το Τσούφλειο φαρμακείο του 1874 με το ταφικό μνημείο του Ιωάννη Βηλαρά.

Το Αρχοντικό Ιωαννίδη, ένα σπίτι-μουσείο του 1876

Στην κεντρική πλατεία του χωριού υπάρχει ένας αιωνόβιος πλάτανος και είναι σημείο αναφοράς όλου του χωριού.

Σήμερα, το χωριό αποτελεί τουριστικό προορισμό κατά τους χειμερινούς μήνες. Έχει χαρακτηριστεί παραδοσιακός οικισμός, με πολλά από τα κτίρια του διατηρητέα .

Δύο χιλιόμετρα έξω από το χωριό, πάνω από το λεγόμενο φαράγγι «Βικάκι», βρίσκεται η πέτρινη Μονή Ρογκοβού, χτισμένη τα χρόνια 1028-1034 και ανακαινισμένη το 1745. Οι καλοδιατηρημένες αγιογραφίες και τα ξυλόγλυπτα της εκκλησίας έγιναν σταδιακά κατά τον 18ο και 19ο αιώνα. Εκεί, ο Νεόφυτος Δούκας ήθελε να ιδρύσει ανώτερο εκπαιδευτικό ίδρυμα («Ανωτέρα Σχολή»), όμως το όραμά του τελικά δεν πραγματοποιήθηκε με τις αναταραχές κατά την πτώση του Αλή Πασά.

## Αξιομνημόνευτοι Τσεπελοβίτες
* Αλέξιος Νούτσος, Έλληνας σύμβουλος του Αλή Πασά και Φιλικός που έλαβε μέρος στην Ελληνική Επανάσταση.
* Κωνσταντίνος Ράδος, έμπορος και μέλος της Φιλικής Εταιρείας (19ος αιώνας).
* Γεώργιος Βίκας, έμπορος στην Οδησσό και τοπικός ευεργέτης.
* Αρίστιππος Κουσίδης (1868 - 1937), πανεπιστημιακός και τοπικός ευεργέτης.
* Δημήτριος Κοτοπούλης, ηθοποιός.
* Μαρίκα Κοτοπούλη, ηθοποιός.
* Αναστάσιος Τσούφλης, ευεργέτης.

## Φωτοθήκη

Αρχείο:Τσεπελοβο 07.jpg|Το Τσούφλειο φαρμακείο και ο τάφος του Ι. Βηλαρά στο Τσεπέλοβο.
Αρχείο:Τσεπελοβο 18.jpg|Μερική άποψη του χωριού.
Αρχείο:Τσεπελοβο 28.jpg|Λιθόστρωτος δρόμος στο χωριό.
Αρχείο:Τσεπελοβο 030.jpg|Παραδοσιακό παντοπωλείο στο Τσεπέλοβο
Αρχείο:Τσεπελοβο 33.jpg|Μερική άποψη του χωριού.
Αρχείο:Τσεπελοβο 058.jpg|Άποψη της πλατείας στο Τσεπέλοβο.
Αρχείο:Τσεπελοβο 103.jpg|Κατοικία στο Τσεπέλοβο
Αρχείο:Τσεπελοβο 108.jpg|Καμινάδα σε παραδοσιακή οικία στο Τσεπέλοβο.
Αρχείο:Τσεπελοβο 115.jpg|Άποψη από τις παραδοσιακές οικίες στο χωριό.
Αρχείο:Tsepelovo Street.jpg
Αρχείο:TSEPELOVO 1.jpg


## Παραπομπές


## Πηγές
* "Εγκυκλοπαίδεια Πάπυρος Larousse Britannica" τομ.25ος,σελ.294.
* "Γεωτρόπιο", τεύχος 141 (21-12-2002) "Γεω-οδοιπορικό: πέτρινη γοητεία", σελ.27-38.

## Εξωτερικοί σύνδεσμοι

* Πληροφορίες για το Τσεπέλοβο από την επίσημη ιστοσελίδα 
* Γενικές πληροφορίες για το χωριό και το Ζαγόρι 
* ΕΜΠ - Δήμος Τύμφης, Δ.δ. Τσεπέλοβου
* ΕΜΠ - Αρχιτεκτονική Ανάλυση Ιστορικών Κτηρίων και Συνόλων - Τσεπέλοβο
* 
* Εκκλησίες και μοναστήρια στο Ζαγόρι

Κατηγορία:Δήμος Τύμφης
Κατηγορία:Δήμος Ζαγορίου
Κατηγορία:Χωριά της περιφερειακής ενότητας Ιωαννίνων